Céltudatos Szenvedés a családban

Lectio: Ef 5,21 - 6,4

Text: 1Pt 3,1-7

Első olvasásra az az érzésünk támadhat, hogy Péter levele 3. részének az első 7 verse nem illik bele a levél mondanivalójába. Levele eddigi részében Péter a keresztyénekre váró szenvedésről és annak a megfelelő hordozásáról írt, különös hangsúlyt fektetve a mennyei reménységre.

Hogyan kapcsolódik ehhez a házasság témaköre, a feleség és férj egymáshoz való viszonya?

A válasz nem túl nehéz, hiszen a házasságban is van sok szenvedés, a házastársak, családtagok okoznak egymásnak szenvedést, amit nagyon nehéz elhordozni. Péter ebben szeretne segíteni - hogyan hordozzák a házastársak a kapcsolatukból fakadó szenvedéseket, hogy ez javukra és Isten dicsőségére lehessen.

1. Az asszonyokkal kezdi - megtisztelő számukra - és arra inti őket, hogy minden körülmények között igyekezzenek engedelmeskedni a férjüknek. Péter hívőknek írja a levelét, tehát hívő asszonyoknak szól, akiknek lehet jobb esetben hívő, de gyakrabban hitetlen férjük. Akár egyik, akár másik helyzetben legyen egy nő, jó ha tudatosítja magában, hogy számíthat szenvedésekre, amiket a férje okoz... A kérdés az, hogy miként reagáljon erre? 

A világi gondolkodásmód válasza: követelje a jogait, az igazságtétételt, álljon bosszút, alázza meg a férjét. Ha másképp nem tud, harcoljon a szájával.

Isten igéje ennek az ellenkezőjére ad utasítást, és mielőtt a nő elkezdhetné sajnálni magát, hogy ő egy áldozat, mártír, rámutat a célra! Miért alázkodjon meg, miért viselje el szeretettel miért szenvedje el a férjének a rossz megnyilvánulásait? Azért, hogy megnyerhesse őt az igének.

Valószínűleg itt Péter első sorban a hitetlen férjjel rendelkező keresztyén nőkre utal, de a hívő férjjel rendelkezőknek is probléma lehet ez sokszor... A bűnös természet és a világi gondolkodásmódból származó szokások azonban arra ösztönzik keresztyén nőt, hogy harcoljon a saját igazságáért, mutasson rá a férje bűneire, gyengeségére, nyomorúságára - egyszóval vádolja őt! Mi lesz a férj reakciója erre - védekezik, bezárkózik, ellenségnek fogja látni a feleségét aki támadja őt. Talán még azért sem változtat..., mert megalázó, hogy a felesége utasítsa rendre, uralkodjon felette... Ez a reakció tovább rontja a dolgokat a kapcsolatba és nem dicsőíti Istent, rossz bizonyság a hitetlenek számára. Ezzel szemben Isten igéje a következőt ajánlja (parancsolja): Róm 12,17-21 - aminek a lényege - te győzd le a gonoszt jóval! Nehéz feladat? Igen, de nem lehetetlen! Krisztus azért jött, azért halt meg és támadt fel, azért győzött, hogy benned, általad is győzzön! A szeretet a legnagyobb, legerősebb gyógyító fegyver. Péter erre szeretné figyelmeztetni a feleségeket és a férjeket is! Így nyerheted meg a társad az igének... - "feleségük magaviselete ige nélkül is megnyerje őket."

Az "ige nélkül" nem azt jelenti, hogy lenne egy olyan megtérési mód is amihez nincs szükség Isten igéjére. Természetesen van szükség, de a megtért nők igen gyakori nagy hibája, hogy az igét verik hitetlen férjük fejéhez folyamatosan, ezzel ostromolják őket, amíg bezárkóznak, megkeményednek. Azonban ha egy feleség őszinte önmagát oda áldozó szeretettel közeledik a férjéhez, ennek szinte nem lehet ellenállni, és meglágyul a férj szíve. Természetesen Isten kegyelme végzi el ebben az esetben is az újjászülést és megtérést, de a társ lesz az eszköz. Isten pedig azt szeretné, hogy nevére dicsőséget hozó eszközök legyünk a kezében... Te szeretnéd-e?

2. A magaviselet kapcsán Péter az istenfélő, tiszta életet emeli ki - vagyis azt mondja, hogy az igazi Krisztus-követés, a biblikus hit hatással van a magfaviseletre, megváltoztatja azt. Szokatlanná teszi ami felgerjeszti a kíváncsiságot - miért viszonyul így? Erre jön majd a válasz a megfelelő időben - mert Krisztus úgy szerette, hogy önmagát adta érte ezért ős i szeret!!!. Hálából Istennek!

Péter felsorol néhány konkrétumot, hogy miben nyilvánul meg az Istenfélő tiszta élet:

Az igazán istenfélő nő a belső lelki szépségre teszi a hangsúlyt, arra törekszik, hogy biblikus jellemvonásokkal rendelkezzen amiket átsző a szeretet - konkrétan a szelíd és csendes lelkület.

Ezzel állítja szembe a külsőkre fektetett nagy hangsúlyt - hajviselet, öltözet, ékszerek. Természetesen az alapkérdés az, hogy mi a fontosabb egy nő életében, a te életedben. Megtalálod-e az egyensúlyt a külsőre és a belsőre fordított idő, figyelem, energia között? Kedves nők, minél inkább szeretnétek tetszeni Istennek, és megfogadjátok az ő útmutatását ezen a téren, annál inkább fogtok tetszeni a férjeteknek is! Természetesen ez fordítva is igaz!

3. Péter Ábrahám feleségét, Sárát hozza példának, akiről tudjuk, hogy különösen szép nő volt, mégis azt mondja Péter, hogy Sára is ezzel a belső szépséggel ékesítette magát, aminek a legfontosabb eleme a férj tisztelete a férjnek való engedelmesség és férj szeretete volt. Hogyan lehet ezt? Kérjük Istentől, amire ő különösen bátorít: Zsid 4,16. Sára urának nevezte Ábrahámot és úgy is viszonyult hozzá! Természetesen bűnös emberként, akinek voltak elbukásai, de visszatért az Úrhoz és megtért. Ezért különösen hiteles példa - ugyanolyan "asszony" mint bármelyik más...
Isten igéje azzal bátorítja a nőket, hogy Sára "leányai" követői lehetnek - ha jót cselekednek - vagyis ha őszinte szívvel keresik, Isten rendeléseinek, akaratának a betöltését, és nem riadnak vissza  semmi fenyegetéstől. A fenyegetés jöhet a hitetlen férjtől, aki esetleg szeretné elfordítani elfordítani társát az Úrtól, jöhet a világból, a világi barátoktól, akik azzal fenyegetnek, hogy milyen rettenetes és szörnyű lesz ha megalázkodsz, ha nem lépsz fel keményen! És jöhet a szívből is - a büszkeségből, aki azzal fenyeget, hogy nagyon rossz lesz ha Isten tanácsát követed, mindenki , de főleg a férjed lábtörlőjévé leszel és rengeteget fogsz szenvedni, nagyon fog fájni! Vigyázz, becsapás!!! Az Igaz, hogy lesz benne szenvedés, fájdalom, de Isten kegyelméből ez rengeteg hála és öröm gyümölcsét teremheti a szívedben - látva Isten áldását a szereteteden és szenvedéseden.
3. Végül Isten igéje rátér a férjekre, férfiakra is. Itt is a "hasonlóképpen" szót használja amivel kezdte az 3,1-t. Ugyanazért kéri a férfiakat amiért a nőket is kérte, - mutasson az életük Istenre, az elviselt szenvedésékben ragyogjon fel Krisztus a hívők és hitetlenek számára... legyen ez az egyik nagy bizonyságtétel - amely által Isten sok embert megérint.

Mire figyeljenek a férfiak? 
Megértően éljenek együtt a feleségükkel. Az ember alapból magára figyel és általában a másokhoz való viszonyulását is önmagából kiindulva határozza meg. A férfiaknak nagy problémája lehet, hogy nem veszik figyelembe, hogy a nő egy kicsit más mind ők. Fizikailag és lelkileg is más, másak a szükségei mint a férfinak, mivel más a szerepe is. Megértően együtt élni vele azt jelenti, igyekszem jól megismerni és őszintén figyelek a szükségeire. Természetesen a rendeltetése alapján az ige szerinti szükségeire. Alapvetően ebben nyilvánul a meg férj szeretetének a legnagyobb része.

Az ige figyelmeztet - gyengébb nem (gyengébb edény), vagyis nem olyan mint a férfi és megfelelő figyelmet, gondoskodást igényel...

Arra kéri a férfiakat, hogy részesítsék tiszteletben a társukat. Ne feledjük, hogy Isten ugyanazzal a kegyelemmel áldotta meg őket az elhívásban, újjászületésben, megtérésben. Így ők örököstársaink az örök életben. Ugyanolyan értékesek szeretettek Krisztus által mint a férfiak. Vagyis vigyázzanak a férfiak és ne becsüljék le, ne nézzék le a gyengébb nemet, mert ez bűn és akadály az imádságaink Isten előtti kedvességében.  
Hadd hangsúlyozzuk ki, hogy mind a nőkre, mind a férfiakra várnak szenvedések a házasságban, de ha alázattal, türelemmel és a társuk iránti szeretettel igyekeznek ezt hordozni, akkor sok áldást hoz, Isten különösen megdicsőül. Tehát ezért is vállaljuk és hordozzuk türelemmel a ránk váró szenvedéseket, tudva, hogy Isten sok mindenre felhasználja, áldássá lesz a környezetünk számára és számunkra is!
